钦定古今图书集成/理学汇编/学行典/第177卷 > 孝经 > 《诸侯章》
## 钦定古今图书集成/理学汇编/学行典/第177卷 > 孝经 > 《诸侯章》

在上不骄，高而不危；制节谨度，满而不溢。高而不危，
所以长守贵也；满而不溢，所以长守富也。富贵不离
其身，然后能保其社稷，而和其民人，盖诸侯之孝也。
《诗》云：“战战兢兢，如临深渊，如履薄冰。”

〈注〉诸侯，列国之君，贵在人上，可谓高矣。而能不骄，则免危也。费用约俭，谓之制节；慎行礼法，谓之“谨度。”无礼为骄，奢泰为溢。列国皆有社稷，其君主而祭之。言富贵常在其身，则常为社稷之主，而人自和平也。〈疏〉《正义》曰：“次明诸侯行孝也。”